ທ່ານ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ ປະທານສະພາແຫ່ງຊາດ ໄດ້ຕ້ອນຮັບການເຂົ້າຢ້ຽມຂໍ່ານັບຂອງທ່ານ ນາງ ຢາມີລາ ພີນາ ໂອຈີດາ ກໍາມະການສູນກາງພັກກອມມູນິດ ກູບາ ຫົວໜ້າອົງການໄອຍະການສູງສຸດ ແຫ່ງ ສ.ກູບາ, ເມື່ອວັນທີ 29 ພຶດສະພານີ້ ທີ່ຫ້ອງຮັບແຂກສະພາແຫ່ງຊາດ. ໃນໂອກາດດັ່ງກ່າວ, ປະ ທານສະພາແຫ່ງຊາດ ໄດ້ສະແດງຄວາມຕ້ອນຮັບຊົມເຊີຍ ແລະ ຕີລາຄາສູງຕໍ່ທ່ານ ນາງ ຢາມີລາ ພີນາ ໂອຈີດາ ພ້ອມດ້ວຍຄະນະ ທີ່ໄດ້ເດີນທາງມາຢ້ຽມຢາມ ແລະ ເຮັດວຽກຢູ່ ສປປ ລາວໃນຄັ້ງນີ້, ຊຶ່ງເປັນການປະກອບສ່ວນເສີມສ້າງສາຍພົວພັນມິດຕະພາບ ແລະ ການຮ່ວມມື ລະຫວ່າງສອງພັກ, ສອງລັດ ແລະ ປະຊາຊົນສອງປະເທດ ລາວ-ກູບາ ໂດຍສະເພາະແມ່ນສອງອົງການໄອຍະການລາວ – ກູບາ ໃຫ້ນັບມື້ແໜ້ນແຟ້ນຂຶ້ນເລື້ອຍໆ. ສປປ ລາວ-ສ.ກູບາ ແມ່ນສອງປະເທດຮ່ວມອຸດົມການ ສັງຄົມນິຍົມອັນດຽວກັນ ພັກ-ລັດ ແລະ ປະຊາຊົນສອງປະເທດພວກເຮົາເຄີຍມີມູນເຊື້ອພົວພັນຮ່ວມມືກັນ, ຊ່ວຍເຫຼືອຊຶ່ງກັນ ແລະ ກັນ ມາແຕ່ດົນນານ ໃນໄລຍະຕໍ່ສູ້ກູ້ຊາດ ຕ້ານຈັກກະພັດຜູ້ຮຸກຮານຂອງປະຊາຊົນລາວ ໂດຍພາຍໃຕ້ການນຳພາຂອງພັກປະຊາຊົນ ປະຕິວັດລາວ ໃນເມື່ອກ່ອນ ພັກ-ລັດ ແລະ ປະຊາຊົນກູບາອ້າຍນ້ອງໄດ້ຊ່ວຍເຫຼືອປະຊາຊົນລາວພວກຂ້າພະເຈົ້າໂດຍດີຕະຫຼອດມາ ຊຶ່ງໄດ້ສົ່ງຜູ້ຊ່ຽວຊານ, ແພດ ມາຊ່ວຍປະຊາຊົນລາວ ຊຶ່ງພັກ-ລັດ ແລະ ປະຊາຊົນລາວ ພວກຂ້າພະເຈົ້າ ໄດ້ຈົດຈຳຮູ້ບຸນຄຸນບໍ່ມີວັນລືມ ມາໃນໄລຍະໃໝ່, ໄລຍະແຫ່ງການປົກປັກຮັກສາ ແລະ ພັດທະນາສ້າງສາປະເທດຊາດໃນປັດຈຸບັນນີ້, ສອງປະເທດພວກເຮົາໄດ້ຮັບການເສີມຂະຫຍາຍສາຍພົວພັນຮ່ວມມືທີ່ມີມາແຕ່ດົນນານແລ້ວນັ້ນໃຫ້ແໜ້ນແຟ້ນຂຶ້ນກວ່າເກົ່າ. ທ່ານ ນາງ ຢາມີລາ ພີນາ ໂອຈີດາ ຕາງໜ້າຄະນະຜູ້ແທນ ສະແດງຄວາມຂອບໃຈຕໍ່ທ່ານ ປະທານສະພາແຫ່ງຊາດ ທີ່ໃຫ້ການຕ້ອນຮັບໃນຄັ້ງນີ້ ພ້ອມທັງລາຍງານຈຸດປະສົງຂອງການມາຢ້ຽມຢາມ ແລະ ເຮັດວຽກຢູ່ ສປປ ລາວ ໃຫ້ກັບທ່ານປະທານສະພາໄດ້ຮັບຊາບອີກດ້ວຍ.
ປະທານສະພາແຫ່ງຊາດ ຕ້ອນຮັບຄະນະຜູ້ແທນກູບາ
by tibeemtsadmin | ພ.ພ. 31, 2019 | ຂ່າວກອງປະຊຸມ | 0 comments